**URK skatina stiprinti Lietuvos diplomatinių atstovybių saugumą**

2013 m. spalio 25 d. Užsienio reikalų komitetas uždarame posėdyje išklausė užsienio reikalų ministro, Krašto apsaugos ministerijos, Valstybės saugumo departamento ir Vyriausybinio ryšio centro prie VSD atstovų informaciją apie saugumo situaciją Lietuvos diplomatinėse atstovybėse. Komiteto nariai diskusijų metu pabrėžė, kad būtina stiprinti tarpinstitucinį bendradarbiavimą, be to, pasiūlė Vyriausybei atnaujinti „Diplomatinės tarnybos saugaus funkcionavimo užtikrinimo“ programą ir numatyti jai tinkamą finansavimą.

Taip pat Komitetas, įvertindamas klausymo svarbą, bendru sutarimu priėmė sprendimą, kuriuo siūlo Vyriausybei patvirtinti ilgalaikes Lietuvos diplomatinių atstovybių saugų funkcionavimą užtikrinančias priemones, tų priemonių įgyvendinimo planą ir jau 2014 m. valstybės biudžete numatyti papildomą finansavimą. Komitetas informacijos apie sprendimo įvykdymą lauks iki 2013 m. gruodžio 1 d.

Uždarame posėdyje taip pat buvo išklausytos užsienio reikalų ministro ataskaitos apie Liuksemburge 2013 m. spalio 18 d. ir 21 d. įvykusius Užsienio reikalų tarybos (prekybos klausimai) ir Užsienio reikalų tarybos posėdžius.

Komitetas bendru sutarimu pritarė Užsienio reikalų ministerijos siūlymui Almatoje steigti Lietuvos Respublikos generalinį konsulatą.

Užsienio reikalų komiteto biuro padėjėja Salvinija Jurėnaitė

Tel. (85) 239 6801

El. p. salvinija.jurenaite@lrs.lt